钦定古今图书集成/理学汇编/文学典/第119卷 > 《元文先生李子材碑》蔡邕
## 钦定古今图书集成/理学汇编/文学典/第119卷 > 《元文先生李子材碑》蔡邕

“元文先生名休，字子材，南阳宛人也。其祖李伯阳，周
柱下史，觌衰世而遁焉。其后雄俊豪杰，往往崛出。自
战国及汉，名臣继踵，支胄散逸，其迁于宛尚矣。王莽
窃位，汉祚中移，考翼佐世祖匡复郊庙，锡封茅土，卿
相牧守，于时相逐。休少以好学，游心典谟，既综《七经》，
又精群纬，钩深极奥，穷览妙旨。居则玩其辞，动则察
其变，云物不显，必考其占。故能独见前识，以先神意。”
若古今常难，疑义错缪，前人所希论，后学所不览，休
尽剖判，剥尽幽暗，靡不昭烂，犹发愤于目所不睹，体
所不闲。遂登东岳，观百王遗风，习容阙里，以协礼衷。
退而讲诲，童冠仰焉，僔僔如也。郡署五官掾功曹司
空胡公显，以儒誉，特进大鸿胪，仍优“礼固请，秉让执
虚，辞此三命，不为利回，不为义疚，临宠审己，不动其
守，可谓纯洁皓素，绰有馀裕者已。其于乡党细行，敦
睦九族，笃信交友，不可得而详也。”初娶配出，后配未
字，年既五十，苗裔不嗣，以永寿二年夏五月乙未卒。
凡其亲昭朋徒，相与大会而葬之，鼎俎之礼，节文曲
备。时令戴君临丧命“谥，郡遣丞掾，冠盖咸届，既定而
后罢焉。于是故好朋旧，佥以仲尼既没，文不在兹。韫
椟美玉，丧莫贾之，求而无继，㥪尔永思，乃刊斯石，懿
德是丕。吁兹先生，秉德恭勤，天启哲心，其学孔纯。经
纬是综，雅丽是分，行已守道，匪礼不遵。处约不戚，闻
宠不欣。荣不能华，威不能震。天淑厥命，以让以仁，有
惠云”载，惟邦之珍。按《典》考谥，谥以元文。身没名彰，配
黔作邻。遗誉罔极，丕昭亿年。呜呼哀哉！